b'\n_START_ARTICLE_\nSirotka\n_START_PARAGRAPH_\nSirotka je teko\xc4\x8d stranski proizvod, ki nastane pri predelavi mleka v sir. Poznamo sladko in kislo sirotko._NEWLINE_\xc5\xbde pred davnimi stoletji je v Evropi sirotka veljala za zdravilno pija\xc4\x8do. Danes se ve\xc4\x8dinoma uporablja kot krma za \xc5\xbeivali, kot aditiv (mdr. pri peki, kjer mo\xc4\x8dno izbolj\xc5\xa1uje kakovost testa) oz. kot za\xc4\x8dimbni dodatek nekaterim jedem._NEWLINE_V alpskih de\xc5\xbeelah (z izjemo Slovenije) je sirotka \xc5\xa1e vedno dokaj pogosta in priljubljena osve\xc5\xbeilna oz. zdravilna pija\xc4\x8da, v zadnjih letih pa postaja bolj priljubljena tudi \xc5\xa1ir\xc5\xa1e po svetu._NEWLINE_V \xc5\xa1portni prehrani izdelujejo iz sirotke vrsto prehranskih dopolnil, saj vsebuje ve\xc4\x8dinoma beljakovine, ki se razmeroma hitro vsrkajo v organizem. Prav zato so sirotkini proteini pomemben del prehrane v bodybuildingu in pri ostalih \xc5\xa1portih, ki zahtevajo mo\xc4\x8d, pri \xc4\x8demer je treba poudariti, da je alergi\xc4\x8dna reakcija ljudi na sirotko dokaj pogost pojav._NEWLINE_ZANIMIVOSTI:_NEWLINE_V Sloveniji sirarska industrija vsako leto zavr\xc5\xbee (ve\xc4\x8dinoma v kanalizacijo) najmanj 150.000 ton sirotke in pinjenca.\n_START_SECTION_\nVpliv na mi\xc5\xa1i\xc4\x8dno hipertrofijo\n_START_PARAGRAPH_\nVedno ve\xc4\x8d dokazov podpira zaklju\xc4\x8dek, da jemanje beljakovin po treningu za mo\xc4\x8d povzro\xc4\x8da ve\xc4\x8djo mi\xc5\xa1i\xc4\x8dno hipertrofijo. Nedavna raziskovanja ka\xc5\xbeejo, da so dolo\xc4\x8deni tipi beljakovin, kot so sirotkine beljakovine, ki so hitro prebavljive ter vsebujejo dosti levcina, bolj u\xc4\x8dinkoviti pri stimulaciji sinteze mi\xc5\xa1i\xc4\x8dnih beljakovin. Redno u\xc5\xbeivanje tega tipa beljakovin po vadbi povzro\xc4\x8da ve\xc4\x8djo mi\xc5\xa1i\xc4\x8dno hipertrofijo. Sirotkine beljakovine ali beljakovine na osnovi mleka so bolj u\xc4\x8dinkovite kot izoenergi\xc4\x8dni ogljikovi hidrati in sojine beljakovine v spodbujanju mi\xc5\xa1i\xc4\x8dne hipertrofije. Se pravi, da u\xc5\xbeivanje sirotkinih beljakovin po treningu za mo\xc4\x8d spodbuja sintezo mi\xc5\xa1i\xc4\x8dnih beljakovin, prirast mi\xc5\xa1i\xc4\x8dnih beljakovin in navsezadnje mi\xc5\xa1i\xc4\x8dno hipertrofijo.\n_START_SECTION_\nVpliv na fizi\xc4\x8dno in kognitivno zmogljivost\n_START_PARAGRAPH_\nV \xc5\xa1tudiji so preu\xc4\x8devali pove\xc4\x8danje fizi\xc4\x8dne in kognitivne zmogljivosti pri ljudeh, katerih prehrano so dopolnili s sirotkinimi beljakovinami in levcinom. Pri raziskavi je sodelovalo 30 zmerno telesno zmogljivih udele\xc5\xbeencev, ki so jih razdelili v dve skupini. Ena skupina je 8 tednov dobivala dodatek sirotkinih beljakovin in levcina, druga pa placebo. Obe skupini sta izvedli test za preizkus telesnih zmogljivosti pri zra\xc4\x8dnih silah (Air Force fitness test) pred poskusom in po 8 tednih. Skupina, ki je dobivala dodatek sirotkinih beljakovin in levcina, je bistveno uspe\xc5\xa1neje delala potiske na klopi (bench-press) in sklece. Pri tej skupini so opazili tudi bistveno pove\xc4\x8danje celotne telesne mase, brezma\xc5\xa1\xc4\x8dobne mase in puste telesne mase. Razlike med skupinama pa ni bilo pri trebu\xc5\xa1njakih, pri zgibi, pri teku na tri milje in pri zaznavanju. Tako so pri\xc5\xa1li do zaklju\xc4\x8dka, da jemanje sirotkinih beljakovin in levcina pomaga pri pove\xc4\x8danju mo\xc4\x8di zgornjega dela telesa in/ali puste telesne mase.\n_START_SECTION_\nVpliv na lipidno in beljakovinsko oksidacijo in telesno te\xc5\xbeo\n_START_PARAGRAPH_\nPri treningu za mo\xc4\x8d (dvigovanje ute\xc5\xbei) pride do porasta oksidativnih produktov v plazmi. Ker je za komponente diete znano, da izbolj\xc5\xa1ajo antioksidativno obrambo, so na podganah preizku\xc5\xa1ali u\xc4\x8dinek sirotkinih beljakovin. \xc5\xa0tudije so pokazale, da u\xc5\xbeivanje sirotkinih beljakovin izbolj\xc5\xa1uje antioksidativno obrambo, kar pripomore do zmanj\xc5\xa1anja lipidne in beljakovinske oksidacije ter pri podganah, ki so v programu imele trening za mo\xc4\x8d, pove\xc4\x8da telesno in mi\xc5\xa1i\xc4\x8dno te\xc5\xbeo.\n_START_SECTION_\nVpliv na ledvi\xc4\x8dne, kostne in metabolne parametre\n_START_PARAGRAPH_\nRaziskava je bila izvedena na podganah. Podgane so bile razdeljene v tri skupine: ena skupina je dobivala normalno koli\xc4\x8dino beljakovin, preostali dve pa sta imeli visokobeljakovinsko dieto, s tem da je ena skupina izvajala trening za mo\xc4\x8d, druga pa ne. Diete so bile bazirane na komercialni hidrozilirani sirotkini beljakovini. Rezultati so pokazali, da je pri podganah, ki so prejemale visokobeljakovinska hranila in izvajale trening za mo\xc4\x8d, imelo to velik vpliv na vnos hrane, telesno te\xc5\xbeo in telesno sestavo ter tudi na holesterol, HDL in TAG v plazmi. Vnos visokobeljakovinskih hranil je povzro\xc4\x8dil precej\xc5\xa1nje pove\xc4\x8danje te\xc5\xbee ledvic, urinskega volumna in kislosti ter tudi pove\xc4\x8danje v urinarni ekskreciji kalcija z vzporedno zmanj\xc5\xa1ano urinarno ekskrecijo citrata. Diete so bile brez \xc5\xa1kodljivega u\xc4\x8dinka na mineralizacijo kosti. Tako so povzeli, da visokobeljakovinska dieta vpliva na spremembe v zdravstvenem stanju ledvic ter na nekatere metabolne parametre, nima pa vpliva na kosti. Izkazalo pa se je, da ima trening za mo\xc4\x8d protektivno vlogo pri spremembi v zdravstvenem stanju ledvic ter nekaterih metabolnih parametrov, kot je TAG v plazmi.'